ટોર્ચ રિલેઃ એનર્જી ઓફ એશિયાના મોટોવાળા અઢારમા એશિયાઈ રમતોત્સવની ટોર્ચ યાને મશાલ 15મી જુલાઈ, 2018ના રોજ જ્યાં પ્રથમ એશિયાડ રમાયો હતો એ નવી દિલ્હીના મેજર ધ્યાનચંદ નેશનલ સ્ટેડિયમમાં પ્રજ્વલ્લિત કરાઈ હતી અને ત્યાંથી પ્રસ્થાન કરાવતાં તે એશિયાનાં 54 શહેરો અને યજમાન ઇન્ડોનેશિયાના 18 પ્રાંતોમાં ફરતી ફરતી બરાબર 17મી ઓગસ્ટ, 2018ના રોજ જકાર્તામાં પધારશે, જ્યારે ઇન્ડોનેશિયા તેની સ્વતંત્રતાની 73મી વર્ષગાંઠ (17-8-1945)ની રંગેચંગે ઉજવણી કરતું હશે. ઇન્ડોનેશિયાના ફાઉન્ડિંગ ફાધર અને પ્રથમ રાષ્ટ્રપતિ એવા સુકર્ણો અને મોહમ્મદ હટ્ટાએ 17મી ઓગસ્ટ, 1945ના રોજ સ્વતંત્રતાની જાહેરાત કરી હતી, જેની ભવ્ય ઉજવણી આ એશિયાઈ રમતોત્સવના પ્રારંભથી થશે.